QHดึง3โครงการตั้งกองทุนอสังหาฯ3พันล.
ควอลิตี้เฮ้าส์ ดึงโครงการเซนเตอร์พอยต์ 3 แห่ง ระดมทุนผ่านกองทุนอสังหาริมทรัพย์ เตรียมเสนอขายประชาชน
14 มิ.ย. 2555

ควอลิตี้เฮ้าส์ ดึงโครงการเซนเตอร์พอยต์ 3 แห่ง ระดมทุนผ่านกองทุนอสังหาริมทรัพย์ เตรียมเสนอขายประชาชน 
นางสุวรรณา พุทธประสาท กรรมการและรองกรรมการผู้จัดการ บริษัท ควอลิตี้ เฮ้าส์ (QH)เ ปิดเผยว่า บริษัทฯอยู่ระหว่างจัดตั้งกองทุนรวมอสังหาริมทรัพย์ มูลค่ากว่า 3 พันล้านบาท ซึ่งจะลงทุนใน 3 โครงการเซอร์วิสอพาร์ตเมนต์และโรงแรมใจกลางเมือง ประกอบด้วย ลงทุนกรรมสิทธิ์โครงการเซนเตอร์พอยต์ เพชรบุรี เซนเตอน์พอยต์ สุขุมวิทและลงทุนสิทธิการเช่าอายุ 14 ปีในโครงการเซนเตอร์พอยต์ หลังสวน 
นอกจากจุดเด่นด้านทำเลแล้ว โครงการทั้ง 3 แห่งยังมีจุดเด่นอยู่ที่การผสมผสานการให้บริการในรูปแบบของเซอร์วิสอะพาร์ตเมนต์และโรงแรม เนื่องจากโครงการเป็นเซอร์วิสอพาร์ตเมนต์ที่ได้รับใบอนุญาตประกอบธุรกิจโรงแรม ซึ่งในส่วนของบริการเซอร์วิสอพาร์ตเมนต์จะมีฐานลูกค้าเช่าพักระยะยาวที่ช่วยลดความผันผวนด้านรายได้ ขณะเดียวกันการรับลูกค้าเช่าพักระยะสั้นในรูปแบบโรงแรมทำให้คิดค่าเข้าพักได้ในอัตราที่สูงกว่าและสามารถจับกลุ่มลูกค้าได้ทั้งชาวต่างชาติที่เข้าพักอาศัยในประเทศไทยและกลุ่มนักท่องเที่ยวที่เดินทางเข้ามาท่องเที่ยวในไทย 
สำหรับโครงการทั้งสามแห่งดำเนินการมามากกว่า 15-22 ปี มีผลการดำเนินงานที่โดดเด่นในช่วงที่ผ่านมา โดยอัตราการเข้าพักเฉลี่ยในอดีตพิสูจน์แล้วอยู่ในระดับสูงอย่างต่อเนื่องและสามารถเพิ่มอัตราค่าเช่าพักได้ อีกทั้งการบริหารจัดการภายใต้แบรนด์เซนเตอร์พอยต์ซึ่งมีประสบการณ์ในการบริหารและจัดการโครงการเซอร์วิสอพาร์ตเมนต์มาเป็นเวลากว่า 20 ปี ทำให้มั่นใจได้ถึงผลการดำเนินงานที่น่าพอใจ 
“มั่นใจว่าโครงการทั้ง 3 แห่งจะได้รับผลดีจากการเติบโตของอุตสาหกรรมการท่องเที่ยวของไทยในอนาคต ซึ่งจากสถิติที่ผ่านมาพบว่า จำนวนนักท่องเที่ยวของไทยมีการเติบโตอย่างต่อเนื่องแม้ว่าจะมีปัญหาการเมืองในประเทศเกิดขึ้น นอกจากนี้ จากการเปิดเสรีประชาคมเศรษฐกิจอาเซียนในปี 2558 จะทำให้มีชาวต่างชาติเข้ามาทำงานในประเทศไทยเพิ่มขึ้น”นางสุวรรณา กล่าว